

На основу члана 44. Закона о култури (Сл.гласник РС, бр.72/2009) и члана 25.Статута Народног музеја Ниш, Управни одбор Народног музеја, на седници одржаној \_\_\_\_\_\_\_\_\_године, донео је

**ПРОГРАМ РАДА**

**НАРОДНОГ МУЗЕЈА НИШ**

**ЗА 2016. ГОДИНУ**

САДРЖАЈ:

[УВОДНЕ НАПОМЕНЕ 2](#__RefHeading___Toc311484437)

[1. ДЕЛАТНОСТ МУЗЕЈА 2](#__RefHeading___Toc311484438)

[1.1. Дефинисање делатности 2](#__RefHeading___Toc311484439)

[1.2. Планиране активности 3](#__RefHeading___Toc311484440)

[3. ПРОСТОР И ОПРЕМА 7](#__RefHeading___Toc311484441)

[3.1 Простор (објекти) 7](#__RefHeading___Toc311484442)

[3.2. Опрема 7](#__RefHeading___Toc311484443)

[ЗАКЉУЧАК 7](#__RefHeading___Toc311484444)

# 

# УВОДНЕ НАПОМЕНЕ

Програм рада Народног музејa Ниш урађен је у складу са Законом о култури, Законом о културним добрима и пратећим подзаконским актима (Правилник о регистрима уметничко историјских дела, Правилник о програму стручних испита, Правилник о ближим условима за почетак рада и обављање делатности установа заштите културних добара, Решењу о утврђивању надлежности музеја), као и стручно-професионалним нормама.

При изради Програма рада сагледано је актуелно стање музејских збирки, музејских објеката, изложбених простора и расположивих људских и материјалних ресурса. У обзир су узети и веома важни догађаји националне и светске прошлости чије обележавање нас очекује у наредним годинама. Програм предвиђа и наставак континуитета са већ започетим истраживањима.

# ДЕЛАТНОСТ МУЗЕЈА

## Дефинисање делатности

Народни музеј Ниш је музејска установа комплексног типа и регионалног карактера. У својим фондовима има преко 40.000 музејских предмета, из области археологије, историје, историје уметности, етнологије и књижевне заоставштине.

Сходно раније побројаним прописима Народни музеј Ниш се превасходно бави активностима на прикупљању, заштити, чувању и презентовању покретних историјско-уметничких културних добара и те активности обавља у четири нивоа:

- први, основни ниво, подразумева евидентирање и аквизицију (кроз археолошка истраживања и набавку путем откупа и донација), документаристичку обраду, конзервацију/рестаурацију и трајно чување историјско-уметничких културних добара;

- други ниво су различити видови стручно-научних анализа (истраживање музеалија и историјских периода, догађаја и процеса везаних за време њиховог настанка и употребе);

- трећи ниво представљају различити видови експозиције резултата добијених кроз претходна два нивоа путем изложби (сталне поставке и тематске изложбе), јавних скупова (предавања, трибине, промоције, научни скупови...) као и различитих издања (монографије, зборници, каталози, проспекти,....);

- четврти ниво представља веома широк спектар комуникација са широм и стручном јавношћу (стручна вођења, промоције, предавања, трибине и сл).

## Планиране активности

Реализација стручних активности је, сходно прописима, стручним стандардима и реалним могућностима, планирана у више различитих праваца и нивоа, по следећем:

**Аквизиција**

Набавка музеалија и библиотечког материјала ће се одвијати откупом (у оквиру опредељених и сопствених средстава), донацијама и разменом. У току 2016. године очекујемо и прилив новог археолошког материјала, добијеног археолошким истраживањима првенствено на локалитету Хум, као и кроз предавање материјала са истраживања из 2015. године.

**Стручна и научна истраживања и усавршавање**

Народни музеј Ниш ће, као територијално матична институција, сарађивати у теренским археолошким истраживањима са Археолошким институтом и Републичким заводом за заштиту споменика културе. Блиска сарадња са Републичким заводом за заштиту споменика културе нарочито ће се огледати у припреми и реализацији друге фазе сталне поставке Меморијалног комплекса ''12.фебруар''. Планирана је такође замена постојеће ограде од бодљикаве жице и припрема за прављење нових осматрачница које би замениле постојеће које су у великој мери дотрајале. Како би се овај озбиљан пројекат релаизовао,Народни музеј је доставио кабинету Градоначелника неопходну документацију за конкурисање у ИПА пројектима међуграничне сарадње.

Поједини историчари ће бити укључени у рад на изложби ''Моравска дивизија'' коју планира Народни музеј Лесковац као и у пројекту са Архивом Жиронда (Француска) у делу истраживања документације тамошњег логора из Другог светског рата у коме је било заточено 165 Југословена.

Планиране изложбе ће бити реализоване делом у зависности од средстава из буџета Града а делом из других извора ( Министарство културе и информисања, донације...). Планирана изложба ''Археолошко благо Ниша'' гостоваће у Пули (Хрватска).

Сва одељења Музеја ће, по својим областима, бити укључена у припрему јавних програмских активности, за које ће вршити потребна истраживања и то следећим редом:

**Оделење археологије**

1.**Праисторија** - наставак ископавања на локалитету Велика Хумска чука.После паузе од четири године, ископавања на локалитету Велика Хумска чука су настављена и у 2014.години и 2015. години уз материјалну помоћ Министарства културе Републике Србије,Народног музеја-Ниш и града Ниша као и општине Црвени Крст у Нишу. Осим сондажних ископавања која су обавили др.Грбић и академик М.Гарашанин у првој половини прошлог века овај локалитет је нетакнут.Веома је добро очувана праисторијска фортификација која је захвална за туристичку и едукативну презентацију. Истовремено у 2016 планирана су теренска археолошка рекогносцирања нишке и алексиначке општине.Овај пројекат би био урађен у договору са Археолошким институтом, а у складу интереса Народног Музеја у Нишу. То је један од недеструктивних начина прикупљања материјала, али врло битан за богаћење збирке и лоцирања нових локалитета. Кустосу је за потребе рада у депоу потребна акумулациона пећ од 6 кw.

2.**Антика**

Рад на обради студијског материјала са локалитета Медијана и изради електронске базе података.Наставак систематских ископавања на Медијани у сарадњи са Археолошким институтом у Београду. Предвиђен је наставак рада на пројекту „*Анализа мермерне пластике са Медијане*“, у сарадњи са Архитектонским факултетом из Београда и Технолошким факултетом из Лесковца. Пројекат предвиђа стручну обраду материјала на терену (Медијани), као и боравак у Београду и Лесковцу, где ће се обавити анализа материјала и консултације са сарадницима пројекта.

Предвиђа се постављање макете виле са перистилом (израда у току), излагање конзервираног мозаика из виле са конхама, камене пластике и осталог материјала у складу са концептом, који је могуће прецизно дефинисати тек по окончању грађевинских радова који су у току. Такође је предвиђено постављање информативнх табли на неколико места, са текстовима на ћирилици и енглеском језику.

Пригодна изложба која треба да обележи 80 година од подизања зграде музеја на Медијани планирана је у сарадњи са ЈКП Водовод Наиссус и Археолошким институтом из Београда (отварање 28. јун). Изложба треба да укаже на то да је сам чин подизања музејске зграде означио стварање услова за почетак презентације Медијане као археолошког налазишта, као и да пружи увид у 8 деценија постојања. Предвиђа се излагање постера на панелима унутар перистила виле и бочних просторија. За ту прилику била би штампана мања брошура (до 20 страна) и постери, а било би пожењно изнајмити билборде на простору испред Медијане и у центру града.

Предвиђено је организовање изложбе „Касноантички Ниш“ (радни назив) у Пули, на позив Ахеолошког музеја Истре. За то прилику би био издвојен репрезентативан материјал из античке збирке.

Планирано је издавање две брошуре: „Мозаици Медијане” и “Скулптуре Медијане”. Текст је написан и преведен на енглески језик, тако да је потребно само урадити техничку припрему и штампу. Свака публикација би била двојезична, до 35 страна укључујући и колор фотографије.

Уколико археолошко налазиште Медијана буде отворено за јавност, постојаће могућност да се у сарадњи са НВО и волонтерским организацијама организују различите радионице за децу и омладину са циљем популарисања овог важног културног наслеђа.

ЗА РЕАЛИЗАЦИЈУ наведеног програма рада и за побољшање услова рада у депоима античке збирке неопходно је набавити:

Мање мердевине (3 степеника), за рад у депоима на Медијани, 20 PVC кутија запремине од 30 до 50 литара за смештај предмета, Конвектор и климу за објекат на Медијани (клима би се инсталирала у централној просторији у којој се борави лети, а конвектор би се користио приликом рада у средњем и великом депу). Неопходни су венецијанери за постављање на прозорска стакла на објекту на Медијани (28 комада дим. 35х115 цм). Такође, треба да се изврши премазивање сандолином ратне справе и позориште на Медијани (претходно је премазана 2010. године).

Набавка стручне литературе у износу до 30.000,оо динара (стручни каталог за мозаике).Набавка ХТЗ опреме за теренски рад.

3. Средњи век – наставак стручног рада на терену у пројектима који подразумевају сарадњу са Археолошким институтом из Београда, Заводом за заштиту споменика културе у Нишу, Републичким заводом за заштиту споменика културе из Београда, као и са Покрајинским заводом за заштиту споменика културе из Новог Сада. Планира се наставак приновљавања збирке и учешће на стручним научним скуповима.

1. **Оделење нумизматике и епиграфике**

Планирана је обрада Бугарског средњевековног новца,обрада Аустријског и Немачког новца из Збирке новца новијег доба,Обрада студијског материјала.Такође ,планирано јесређивање и излагање збирки предмета хора „Бранко“ при Саборном храму у Нишу као и постављање заштитне скеле за епиграфске споменике на Логору Црвени Крст.

**3. Оделење историје**

У 2016. години одељење историје планира три изложбе ''27. март – узроци и последице'', ''Нишка завера и борбе за ослобођење'' и, у оквиру сарадње са музејима из Ваљева и Крагујевца '' Градови болнице''. Све три изложбе ће пратити одговарајући каталози. Кустоси овог одељења ће наставити рад на припремању сталне поставке у логору на Црвеном крсту и реализацији планираних активности на овом објекту.

Предвиђено је учешће на стручним научним скуповима, рад у редакцији Зборника Народног музеја и објављивање стручних радова у стручној периодици.

За даљи рад одељења неопходни су музејски картони и један скенер за објекат на логору.

4. **Оделење историје уметности**

Рад на евидентирању дела у циљу попуњавања збирке, путем откупа или поклона, откуп две уметничке слике аутора М. Анђелковића,израда картона за приновљенe предметe и снимање истих за документацију

Организација изложбе '' Заоставштина Милована Крстића - дар Нишу'' (радна верзија пројектоване изложбе), скулптуре и слике из Збирке историје уметности Народног музеја у Нишу. Припрема материјала и штампање монографија вајара Милована Крстића. Рад на истраживању стручне литературе, снимању уметничких дела (скулптуре и слике), израда каталошких јединица и стручни текст за монографију

Стручна сарадња са установама и појединцима, присуство стручним скуповима, путовања ради стручног усавршавања , рад у комисијама за попис и ревизију збирки и рад по плану и програму Музеја за 2016.годину.

5. **Оделење књижевне заоставштине**

Збирка Стевана Сремца. Поводом 110. година од смрти Стевана Сремца (1906 - 2016) планирана је студијска изложбена поставка и пратећи Каталог : **Стеван Сремац на сцени српског друштва 19. века. / живот, дело, идеје** /Изложба ће бити изведена у сарадњи са Народном библиотеком Србије, Музејом града Београда, Библиотеком града Београда, САНУ, Позоришним музејом Србије, Народном библиотеком Ст. Сремац Ниш, Филозофским факултетом Ниш,Завичајном фондацијом Ст. Сремац из Сенте.За изложбу, поред Каталога, приредиће се публикација Сремчевих полемичких чланака и краћих написа објављиваних у штампи под насловом Сремчеви рабоши, уз пратеће напомене и предговор.

Неопходна је репарација комадног намештаја Сремчеве радне собе.

**Збирка Бранко Миљковић.** Припрема и објављивање публикације- **Каталог рукописне заоставштине Бранка Миљковића**.Тематска изложба поред Сталне поставке - Колекција преписке Бранка Миљковића.Објављивање књиге **Изабране песме Бранка Миљковића са прилозима из рукописне заоставштине**.

Одељењу је задаљи рад неопходан лап- топ и штампача.

6. **Оделење етнологије**

**Прикупљање музејске грађе и рад на евидентирању предмета за откуп**, што подразумева излазак на терен и рад са странкама у Музеју, консултације са другим музејским радницима у матичној институцији и ван ње. Рад са дародавцима.

**Реинвентарисање и ревизија збирки – поједних колекција**, обрада и снимање предмета.Примопредаја и подела збирки између кустоса ( овај посао ће бити носећи посао током наредне и предстојећих година, јер осим физичке поделе подразумева и припрему интвентарских књига ).Унос 80 предмета из збирке Средњег века.

Праћење **стручне литературе** и потраживање потребне литературе за набавку музејској библиотеци. Учествовање на локалним, националним и међународним конференцијама, симпозијумима и скуповима.

У плану је почетак теренског истраживања из области антропологије религије и одевања и кићењана подручју Ниша и околине. Наставак теренског истраживања старих заната у Нишу и околини.

Потребно је хитно реорганизовати чување збирке накита и набавити адекватан систем похрањивања предмета.

Набавити 20 кутија за организовање предмета.

7. **Библиотека**

Библиотека Народног музеја континуирано приновљује стручна издања и врши размену са осталим библиотекама истог карактера. Активно сарађује са колегама из Народне библиотеке и Унивезитетске библиотеке из Ниша. Успостављена је сарадња са гимназијом ,,Светозар Марковић“ за Дане Музеја, 9-18.5. 2015-2016. а учествује у изради документарног филма о жртвама Холокауста ,,Прича о јеврејској породици Мандил из Ниша“.

Учешће у раду секција и других скупова библиотекара ради личног усавршавања и контакти са библиотекарима свих Музеја и Архива у Србији.

Матична служба Народне библиотеке ,,Стеван Сремац“ у Нишу, током редовног надзора 13.1.2014. наложила је хитну набавку адекватног ПП апарата за издвојени простор у коме се чува стара и ретка књига. Неопходно је одмах однети 30 најугроженијх наслова из групе старе и ретке књиге у књиговезницу матичне библиотеке ,, Стеван Сремац“ на коричење и заштиту.

За нормално функционисање библиотеке потребно је набавити две металне полице са преградама за књиге (5 етажа)

Планирано је учешће у раду Српског археолошког друштва, Музејског друштва Србије, Друштва конзерватора Србије и Међународном музејском савету (ICOM).

Кроз студијске посете другим музејима вршиће се упознавање са најбољим примерима музејске праксе и презентоване активности Народног музеја Ниш.

Континуирано ће се радити на унапређењу рада водичке службе, посебно у области садржаја и техника презентације.

Успостављање сарадње са Народним музејем у Лесковцу у вези обележавања сто година Првог светског рата.Истоветна сарадња договорена је са Народним музејом Ваљево у оквиру заједничког пројекта '''Градови болнице''.

У циљу што квалитетније презентације културног блага Народног музеја и приближавања ових садржаја широј јавности, предвиђена је даља сарадња са Архимедиа групом при Електронском факултету. Ова искуства ће нарочито бити драгоцена у фази дигитализације културног блага.

**Конзервација и заштита**

Током 2016. године конзерваторске активности ће се наставити на предметима из збирки историјског одељења због потреба планираних изложби. Планирано је препарирање 250 предмета од текстила.Предмети, који нису изложени, чувају се у депоима где је планирано текуће одржавање, посебно на уређајима за климатизацију и заштиту.Припрема за излагање и конзервацију око 100 уметничких дела (слике)

За одељење препарације текстила неопходно је набавити: мобилни рам и ваљци за намотавање ћилима,кутије за накит од клирита,аналогни мерачи температуре и релативне влажности (два пара) и апсорбери кисеоника( паковање ). За одељење конзервације метала неопходна је куповина магнетне мешалице, алат, прибор и хемикалије, саћаста фолија, екстрактор, полир мотор, лабораторијски сто и сунђер 4м2.

**Документаристичке активности**

Планирана је дигитализација и електронска обрада дела предмета из историјске, етнолошке, археолошке, нумизматичке, историје уметности и збирке књижевне заоставштине. Након стављања софтвера у функцију почела би примена програма који је намењен јединственој обради музејских предмета у Р.Србији и њиховог представљања на музејској виртуелној мрежи.

Активности дигитализације у сарадњи са Стручном библиотеком и Одељењем историје уметности биће реализоване током 2016. године због унутрашње организације рада тих одељења.Такођеје планиран дизајн и развој музејске базе података која ће садржати комплетну дигитализовану грађу. База података биће креирана према савременим стандардима, важећим законом и прописима везаним за дигитализацију музејске грађе и прилагођена потребама музеја;

Дигитализација Улазне књиге и инвентарних књига одељења Музеја;

3Д скенирање предмета из одређених збирки музеја, обрада резултата добијених скенирањем и креирање 3Д модела предмета и њихово уношење у музејску базу података и успостављања основа за формирање дигиталне медијатеке Музеја и Центра за дигитализацију визуелне документације;

Унапређење и ажурирање веб сајта Музеја у складу са развојем интернет технологија и развојем саме установе;

Дизајн, развој и креирање музејског cloud (у облаку) рачунарског система, који би омогућио запосленима у Музеју да без просторног и временског ограничења користе рачунарске ресурсе и податке Музеја за потребе реализације програма, програмских активности и пројеката.

Посебно се планира 3Д скенирање мозаика на археолошком локалитету Медијана у сарадњи са Одељењем археологије. 3Д модели скенираних мозаика биће прикључени музејској бази података

**Смештај и чување предмета**

За смештај и чување предмета из збирки иаторије уметности и етнологије користе се депои који су адекватни, док се већина других збирки чува у неусловном простору, што представља вишедеценијски проблем Народног музеја. Конкурисали смо код Министарства културе и информисања за идејани пројекат новог депоа, али смо одбијени. Задатак руководства Народног музеја је да се између осталог и у наредном периоду бори за што адекватнији смештај културних добара.

**Издавачка и сродне активности**

У 2016. години планирана је припрема и објављивање следећих издања:

1. Зборник Народног музеја бр.24, у коме ће бити представљени радови стручњака из Народног музеја у Нишу као и других музејских и сродних установа;
2. Ивана Груден Милентијевић, *Интернирци логора на Црвеном крсту у Маутхаузену*
3. Александар Динчић, *Савезници и страни поданици у логору на Црвеном крсту у Нишу*
4. Небојша Озимић, *Логор на Црвеном крсту – на руском*
5. Небојша Озимић и Иван Митић, *27. март узрок и последице* (каталог изложбе)
6. Небојша Озимић, *Каталог личних докумената заточеника логора на Црвеном крсту*
7. Бојана Нешић, *Нишка завера и борбе за ослобођење 1874- 1878* (каталог изложбе)
8. Јован Младеновић, *Стеван Сремац на сцени српског друштва 19. века / живот, дело, идеје* /(каталог изложбе)
9. Јован Младеновић, *Сремчеви рабоши* (уз каталог изложбе)
10. Јован Младеновић, *Каталог рукописне заоставштине Бранка Миљковића*
11. Весна Црноглавац, *Мозаици Медијане*
12. Весна Црноглавац,*Скулптуре Медијане*
13. Татјана Трајковић Филиповић, *Праисторијска керамика са локалитета Лепене-караула код села Бољетина*
14. Мара Макарић, *Монографија о вајару Миловану Крстићу*

**Јавне програмске активности**

За 2016. годину планиране су следеће јавне програмске активности:

1. Изложба ''Стеван Сремац на сцени српског друштва 19. века / живот, дело, идеје'' ;
2. Изложба „Нишка завера и борбе за ослобођење 1874- 1878'';
3. Изложба „27.март – узрок и последице“ (поводом 75 година);
4. Изложба „Градови болнице“; (подржана од Министарства културе)
5. Изложба '' Заоставштина Милована Крстића - дар Нишу''
6. Изложба ''80 година од подизања зграде музеја на Медијани''
7. Изложба ''Касноантички Ниш“ – гостовање у Пули (Хрватска)
8. Обележавање 74 годишњице од пробоја логораша из логора на Црвеном Крсту;
9. Обележавање Дана Државности традиционалним научним скупом '' Културно благо Ниша и околине''
10. Обележавање Дана Музеја
11. Промоција Зборника Народног музеја;
12. У току 2015. године предвиђено је да се стална поставка у логору на Црвеном крсту допуни новим садржајем и на тај начин комплетира стална поставка у логору.
13. Манифестација „ Дани музеја“ ;
14. Обележавање годишњице Боја на Чегру;
15. Обележавање градске славе „Свети цар Константин и царица Јелена“;
16. Музички фестивал „Константинус“;
17. Стална поставка на Медијани (пројекат финансира Министарство културе);
18. Обележавање ослобођења Ниша у Првом светском рату
19. Обележавање ослобођења Ниша у Другом светском рату
20. Обележавање другог бекства из логора на Црвеном крсту

Штампана и електронска издања ће бити промовисана у складу са динамиком објављивања.

Поред наведених јавних програмских активности, Музеј ће пружити подршку реализацији мањих пројеката, од значаја за презентацију културног и јавног живота, у сарадњи са структурама Града и другим институцијама културе.

# 

# 3. ПРОСТОР И ОПРЕМА

## 3.1 Простор (објекти)

Народни музеј располаже зградама у Улици Николе Пашића 59 (Стална археолошка поставка) и Улици Милојка Лешјанина 14 (Управна зграда) као и музејским објектима Медијана, Ћеле-кула, Спомен логор Црвени Крст и галерија Синагога. Део депоа се налази у просторијама изнајмљеним од „Водовода“. У простору у Тврђави, у сарадњи са Архимедиа групом Електронског факултета,отворен је Дигитални музеј Народног музеја.

## 3.2. Опрема

Народни музеј располаже разноврсном опремом за обављање основне делатности. За текуће активности и унапређење рада планирана је набавка специфичне лабораторијске опреме и хемикалија, информатичке опреме, наменских полица, ормара и кутија и софтвера. Планира се набавка музејског софтвера.

# ЗАКЉУЧАК

Програм рада Народног музеја Ниш за 2016. годину ставља пред запослене велики број обавеза, чијим извршењем ће се постићи динамично представљање музејских потенцијала.

За Народни музеј је веома важно да се кроз континуирани рад током целе године изврше све неопходне припреме за реализацију свих планираних програмских активности.

Циљ нам је да у току 2016. године квалитетним програмима привучемо најширу публику у музејске објекте али и да стручној јавности пружимо увид у рад кустоса Музеја.

Програм рада ће се реализовати у складу са финансијским планом Народног музеја за 2016. годину који ће бити донет у складу са одобреним апропријацијама од стране надлежног директног корисника.

**ПРЕДСЕДНИК УПРАВНОГ ОДБОРА**

**НАРОДНОГ МУЗЕЈА НИШ**

**Ђорђе Бојанић**